ഡക്ക്വർത്ത് ലൂയിസ് നിയമപ്രകാരം പൂനെ 19 റൺസിന് ജയിക്കുകയായിരുന്നു . കനത്ത മഴയെ തുടർന്ന് മൽസരം നിർത്തിവെച്ചതോടെയാണ് ഡക്ക്വർത്ത് ലൂയിസ് നിയമപ്രകാരം വിജയിയെ നിശ്ചയിച്ചത് . 11 ഓവറിൽ 57 റൺസായിരുന്നു പൂനെ ടീമിന് ജയിക്കാൻ വേണ്ടിയിരുന്നത് . പുറത്താകാതെ 42 റൺസെടുത്ത അജിൻക്യ രഹാനെയാണ് പൂനെയുടെ ജയം എളുപ്പമാക്കിയത് . ഈ ജയത്തോടെ പൂനെയ്ക്ക് 13 കളികളിൽ എട്ടു പോയിന്റായി . നേരത്തെ തന്നെ പൂനെ ടൂർണമെന്റിൽനിന്ന് പുറത്തായിരുന്നു . പ്ലേ ഓഫ് യോഗ്യതയ്ക്ക് ജയം അനിവാര്യമായിരുന്ന ഡെയർഡെവിൾസിന് ഇപ്പോൾ 12 കളികളിൽ 12 പോയിന്റ് ആണുള്ളത് . അടുത്ത രണ്ടു മൽസരങ്ങളും ജയിച്ചാൽ അവർക്ക് പ്ലേ ഓഫ് സാധ്യത നിലനിർത്താനാകും . നേരത്തെ ടോസ് നഷ്ടപ്പെട്ട് ആദ്യം ബാറ്റുചെയ്ത ഡെയർഡെവിൾസ് നിശ്ചിത 20 ഓവറിൽ ആറിന് 121 റൺസെടുക്കാനെ സാധിച്ചുള്ളു . 41 റൺസെടുത്ത കരുൺ നായരാണ് ടോപ് സ്കോറർ . ക്രിസ് മോറിസ് പുറത്താകാതെ 38 റൺസെടുത്തു . മലയാളി താരം സഞ്ജു വി സാംസൺ 10 റൺസെടുത്തു പുറത്തായി . പൂനെയ്ക്കു വേണ്ടി അശോക് ഡിൻഡ , ആദം സാംപ എന്നിവർ മൂന്നു വിക്കറ്റ് വീതമെടുത്തു .